Is-Sitt Direttiva 77/388, fuq l-armonizzazzjoni tal-liġijiet ta’ l-Istati Membri dwar taxxi fuq id-dħul mill-bejgħ, għandha tiġi interpretata fis-sens li prattika abbużiva tista’ tiġi stabbilita meta l-kisba ta’ vantaġġ fiskali tikkostitwixxi l-għan essenzjali tat-tranżazzjoni jew tat-tranżazzjonijiet in kwistjoni.

Hija l-qorti nazzjonali li għandha tistabbilixxi jekk, għall-finijiet ta’ l-applikazzjoni tat-taxxa fuq il-valur miżjud, tranżazzjonijiet ta’ leasing li huma kkaratterizzati mill-elementi li ġejjin jistgħux jiġu kkunsidrati bħala prattika abbużiva fir-rigward tas-Sitt Direttiva 77/388, fuq l-armonizzazzjoni tal-liġijiet ta’ l-Istati Membri dwar taxxi fuq id-dħul mill-bejgħ:

— iż-żewġ kumpanniji li pparteċipaw fit-tranżazzjoni ta’ leasing huma parti mill-istess grupp;

— is-servizz innifsu tal-kumpannija ta’ leasing huwa maqsum; l-element karatteristiku ta’ ffinanzjar huwa fdat f’idejn kumpannija oħra sabiex jiġi maqsum f’servizzi ta’ kreditu, ta’ assigurazzjoni u ta’ intermedjazzjoni;

— is-servizz tal-kumpannija ta’ leasing huwa b’hekk imnaqqas għal servizz ta’ kiri ta’ vettura;

— il-ħlas bin-nifs mill-utent huwa ta’ ammont totali kemmxejn ogħla mill-prezz ta’ akkwist ta’ l-oġġett;

— dan is-servizz, meqjus b’mod iżolat, jidher konsegwentement nieqes minn profitabbiltà ekonomika, b’tali mod li l-vijabbiltà ta’ l-impriża ma tistax tiġi assigurata biss permezz tal-kuntratti konklużi ma’ l-utenti;

— il-kumpannija ta’ leasing tirċievi l-ħlas għat-tranżazzjoni ta’ leasing biss permezz tal-kumulu tal-ħlas bin-nifs mill-utent u permezz ta’ l-ammonti mħallsa mill-kumpannija l-oħra ta’ l-istess grupp.

Hija l-qorti nazzjonali li għandha tevalwa jekk l-elementi li jitressqu quddiemha jindikawx l-eżistenza ta’ tranżazzjoni unika, indipendentement mill-istruttura kuntrattwali tagħha.F’dan il-kuntest, hija tista’ tiġi mwassla li testendi l-analiżi tagħha permezz ta’ riċerka għal indizji li juru l-eżistenza ta’ prattika abbużiva. Għal dan il-għan, hija għandha tivverifika, qabel kollox, jekk ir-riżultat previst huwiex vantaġġ fiskali li l-kisba tiegħu tmur kontra għan jew diversi għanijiet tas-Sitt Direttiva u, suċċessivament, jekk jikkostitwixxix l-uniku għan essenzjali tas-soluzzjoni kuntrattwali adottata.

Fir-rigward ta’ l-ewwel kriterju, l-imsemmija qorti tista’ tqis li r-riżultat mistenni huwa l-kisba tal-vantaġġ fiskali marbut ma’ l-eżenzjoni, bis-saħħa ta’ l-Artikolu 13B(a) u (d) tas-Sitt Direttiva, tas-servizzi fdati lill-kumpannija li magħha tikkonkludi l-kuntratt il-kumpannija ta’ financial leasing. Tali riżultat jidher li jmur kontra l-għan ta’ l-Artikolu 11A(1) tas-Sitt Direttiva, jiġifieri t-tassazzjoni ta’ dak kollu li jikkostitwixxi kunsiderazzjoni li kien jew irid jinkiseb mill-utent. Fil-fatt, peress li l-kiri ta’ vetturi bil-mutur bis-saħħa ta’ kuntratti ta’ leasing jikkostitwixxi provvista ta’ servizzi fis-sens ta’ l-Artikoli 6 u 9 tas-Sitt Direttiva, tali tranżazzjoni hija normalment suġġetta għall-VAT, u l-ammont taxxabbli tagħha għandu jiġi stabbilit b’mod konformi ma’ l-Artikolu 11A(1) tas-Sitt Direttiva.

Fir-rigward tat-tieni kriterju, il-qorti nazzjonali, fl-evalwazzjoni li hija għandha l-kompetenza li twettaq, tista’ tieħu in kunsiderazzjoni n-natura purament artifiċjali tat-tranżazzjonijiet, kif ukoll tar-rabtiet ta’ natura ġuridika, ekonomika u/jew personali bejn l-operaturi in kwistjoni, peress li tali elementi huma tali li juru li l-kisba ta’ vantaġġ fiskali tikkostitwixxi l-għan essenzjali segwit, minkejja l-eżistenza eventwali, barra minn hekk, ta’ għanijiet ekonomiċi ispirati minn kunsiderazzjonijiet, per eżempju, ta’ marketing, ta’ organizzazzjoni u ta’ garanzija.

(ara l-punti 54, 55, 57-63 u d-dispożittiv 2)